PREDKLADACIA  SPRÁVA

	Predložený návrh nariadenia vlády, ktorým sa mení a dopĺňa nariadenie vlády SR č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty vypracovalo Ministerstvo pôdohospodárstva Slovenskej republiky na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
	
Návrh nariadenia vlády vyplýva z  potreby prebratia fytosanitárnej legislatívy Európskej únie do právneho poriadku Slovenskej republiky, a to na základe vydania novej smernice Komisie 2005/77/ES z 11. novembra 2005, ktorou sa mení a dopĺňa príloha V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva a smernice Komisie 2006/14/ES z 7. februára 2006, ktorou sa mení a dopĺňa príloha IV k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva a smernica Komisie 2006/35/ES z  24. marca 2006, ktorou sa menia a dopĺňajú prílohy I až IV k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva, ktorými sa novelizovala smernica Rady Európskych spoločenstiev 2000/29/ES z 8. mája 2000.

	Predložený návrh nariadenia vlády nebude mať dopad na štátny rozpočet, rozpočet obcí a vyšších územných celkov, ani na životné prostredie, zamestnanosť a podnikateľské prostredie.

	Návrh nariadenia vlády bol predmetom pripomienkové konania. Pripomienky, ktoré návrh nariadenia vylepšovali sú do návrhu zapracované. 

	Materiál bol prerokovaný v Legislatívnej rade vlády SR 11. apríla 2006 a na rokovanie vlády sa predkladá bez rozporov.